b'\n_START_ARTICLE_\nVilky\xc5\xa1ki\xc5\xb3 \xc5\xa0v. Onos ba\xc5\xbeny\xc4\x8dia\n_START_SECTION_\nIstorija\n_START_PARAGRAPH_\nPo Antrojo pasaulinio karo, pasikeitus gyventoj\xc5\xb3 sud\xc4\x97\xc4\x8diai kra\xc5\xa1te, \xc4\x97m\xc4\x97 dominuoti katalik\xc5\xb3 tik\xc4\x97jimo \xc5\xbemon\xc4\x97s. Katalik\xc5\xb3 ba\xc5\xbeny\xc4\x8dia 1958\xc2\xa0m. \xc4\xafrengta priva\xc4\x8diame gyvenamajame name.\n_START_SECTION_\nKapitalinis remontas\n_START_PARAGRAPH_\n2013 m. atliktas ba\xc5\xbeny\xc4\x8dios kapitalinis remontas. Atidengti ba\xc5\xbeny\xc4\x8dios pamatai, kapitali\xc5\xa1kai suremontuotos pa\xc5\xbeeistos vietos, \xc4\xafrengta pamat\xc5\xb3 ir cokolio hidroizoliacija, drena\xc5\xbeo ir lietaus vandens surinkimo sistemos. Pastato i\xc5\xa1or\xc4\x97 nutinkuota strukt\xc5\xabriniu tinku. Sutvarkytos stogo konstrukcijos, u\xc5\xbeklota nauja stogo danga, pakeisti langai ir durys. Kapitali\xc5\xa1kai suremontuotos vidaus sienos, lubos, laiptai, paklota nauja grind\xc5\xb3 danga. Atnaujinta elektros instaliacija. Varpin\xc4\x97s pastato i\xc5\xa1orin\xc4\x97s sienos i\xc5\xa1 naujo nutinkuotos, nuda\xc5\xbeytos, pakeista stogo danga, langai, \xc4\xafvestas elektros \xc4\xafvadas ir pakeista elektros instaliacija, \xc4\xafrengta ap\xc5\xa1vietimo sistema, \xc5\xa1viestuvai, taip pat varpin\xc4\x97s pastato \xc5\xa1ildymas. Ba\xc5\xbeny\xc4\x8dios teritorija apjuosta nauja tvora, \xc5\xa1ventoriuje trinkel\xc4\x97mis i\xc5\xa1gr\xc4\xafsti takai. U\xc5\xbe suaukotas l\xc4\x97\xc5\xa1as \xc4\xafsigyti nauji vidaus baldai, altorius.\n_START_SECTION_\nVarpin\xc4\x97\n_START_PARAGRAPH_\nVarpin\xc4\x97 su kitos paskirties patalpomis prad\xc4\x97ta statyti 1996 m. Iki tol \xc5\xa1ventoriuje stov\xc4\x97jo senas medin\xc4\x97s varpin\xc4\x97s pastatas, kuris nepuo\xc5\xa1\xc4\x97 nei ba\xc5\xbeny\xc4\x8dios, nei miestelio. Kunigui Romualdui Ge\xc4\x8dui, v\xc4\x97liau \xc5\xa0v. Onos ba\xc5\xbeny\xc4\x8dioje pamaldas laikiusiam kunigui Ram\xc5\xabnui Gerdauskui prad\xc4\x97jus statyti nauj\xc4\x85 pastat\xc4\x85, \xc4\xaf pagalb\xc4\x85 stojo miestelio bendruomen\xc4\x97 \xe2\x80\x93 prisid\xc4\x97jo gyventojai savo j\xc4\x97gomis ir l\xc4\x97\xc5\xa1omis. Po keleri\xc5\xb3 met\xc5\xb3, 2003 m., Rambyno regioninio parko iniciatyva buvo siekiama sustabdyti savavali\xc5\xa1k\xc4\x85 statyb\xc4\x85, nes nebuvo sutvarkyti reikiami leidimai. \xc5\xa0ie nesutarimai su vietos ba\xc5\xbeny\xc4\x8dia i\xc5\xa1sipl\xc4\x97tojo iki teisinio konflikto, nes v\xc4\x97liau Taurag\xc4\x97s apskrities administracija \xc4\xafpareigojo varpin\xc4\x99 su parapijos namais apskritai nugriauti. Tik 2009 m. pabaigoje teismas min\xc4\x97t\xc4\x85j\xc4\xaf \xc4\xafsakym\xc4\x85 panaikino. Vilky\xc5\xa1ki\xc5\xb3 parapijai teko gauti tr\xc5\xabkstamus dokumentus ir varpin\xc4\x99 oficialiai \xc4\xafteisinti, be to, pasir\xc5\xabpinti ir jos i\xc5\xa1ore, kad pastato sienos ir stogo spalva atitikt\xc5\xb3 regioniniame parke taikomus reikalavimus. 2013 m. remontuojant ba\xc5\xbeny\xc4\x8di\xc4\x85, buvo sutvarkyta ir varpin\xc4\x97, jos pastate \xc4\xafrengti parapijos namai.\n_START_SECTION_\nArchitekt\xc5\xabra\n_START_PARAGRAPH_\nBa\xc5\xbeny\xc4\x8dia sta\xc4\x8diakampio plano, su \xc5\xa1onine zakristija, bok\xc5\xa1teliu. Yra 3 altoriai. \xc5\xa0ventoriuje stovi varpin\xc4\x97s ir parapijos nam\xc5\xb3 pastatas.'